Тыншрэ щынагъуэншэу
УФ-м щылажьэ курыт школхэм я автопаркыр къэгъэщIэрэщIэжыным сыт щыгъуи гулъытэ щыхуащI ди къэралым. А Iуэхугъуэм лъабжьэ хуэхъур «Къуажэм бгъэдэлъ зэфIэкIхэм хэгъэхъуэныр» федеральнэ программэращ. Абы ипкъ иткIэ УФ-м и Правительствэм фокIадэ мазэм унафэ къищтауэ щытащ апхуэдэ атомашинэ мини 4-м щIигъу школакIуэхэм папщIэ къызэращэхунумкIэ. Абы тету, ди республикэм и Iэтащхьэ КIуэкIуэ Казбек щэбэт кIуам курыт школхэм яритащ автобус 30.
— Ди къэралым мы зэманым гулъытэшхуэ щегъуэт егъэджэныгъэ IэнатIэр егъэфIэкIуэным, щIэныгъэ зэзыгъэгъуэт щIэблэм сэбэп яхуэхъуным, — жиIащ КIуэкIуэм. — Курыт школхэр транс-порткIэ къызэгъэпэщын Iуэхур къэралым и Президент Путин Владимир и нэIэм щIэту зэфIэха мэхъу. Къэрал унафэщIым а лэжьыгъэр зэфIэхын зэрыхуейр Федеральнэ Зэхуэсым Зэрызыхуигъазэм къыщигъэлъэгъуауэ щытащ.
Ди республикэр илъэс зыбжанэ лъандэрэ хэтщ «Къуажэм бгъэдэлъ зэфIэкIхэм хэгъэхъуэныр» программэм. ЕджапIэхэм ящыщу автотранспорт хуэныкъуэхэр зыгъэбелджылыр щIыпIэ, школ унафэщIхэрщ. Правительствэм хуагъэхь лъэIу тхылъхэм япкъ иткIэ, абыхэм автобусхэр ират. Транспортыр къэщэхуным текIуадэ мылъкур федеральнэ бюджетым къыхокI.
Мы программэр къызэращтэрэ курыт школхэм яIэрыхьащ автомобили 150-м щIигъу. Абыхэм я фIыгъэкIэ школакIуэхэр тыншу икIи шынагъуэншэу еджапIэм нос икIи унэм йокIуэлIэж. Апхуэдэ Iэмалхэр иджы яIэ хъуащ республикэм и курыт еджапIи 118-м. Автобусхэр къагъэсэбэпу еджапIэхэм нобэ йокIуалIэ сабий 8800-рэ. Псом хуэмыдэу ахэр щысэбэпщ зы школ е тIу фIэкIа зыдэмыт жылэшхуэхэм.
АвтомобилыщIэу 41-м я IункIыбзэIуххэри щэбэт кIуам яIэрыхьащ МВД-м и ГИБДД-м Къэбэрдей-Балъкъэрым щиIэ IэнатIэм и лIыкIуэхэм. Абы и лъабжьэр «Шынагъуэншэ икIи фIагъ лъагэ зиIэ гъуэгухэр» лъэпкъ проектым къыщыгъэлъэгъуа Iуэхугъуэхэращ. КIуэкIуэ Казбек зэрыжиIамкIэ, транспортыщIэхэмкIэ хабзэхъумэ IэнатIэхэр, гъуэгу плъырхэр къызэгъэпэщынымкIэ я мурад нэхъыщхьэр гъуэгухэм къыщыхъу насыпыншагъэхэм хагъэщIынырщ, абы щызекIуэ хабзэхэр автомобилхэм дэсхэми лъэсрызекIуэхэми къызэпемыгъэудынырщ. Аращ зыхуэлажьэр гъуэгухэр нэхъ бгъуэ зэращIри, гъуэгу зэхуакухэм я гъунапкъэхэр туркIэ къызэрагъэлъагъуэри.
«Шынагъуэншэ икIи фIагъ лъагэ зиIэ гъуэгухэр» лъэпкъ проектым хыхьэ «Гъуэгу хозяйствэм зегъэужьын», «Гъуэгу зэпыщIэныгъэхэр», «Гъуэгухэм я шынагъуэншагъэ», «УФ-м ЗыхъумэжыныгъэмкIэ и министерствэм и автомобиль гъуэгухэр» федеральнэ проектхэр щагъэзащIэ ди республикэми. Абыхэм япкъ иткIэ дяпэкIи пащэнущ автомобиль гъуэгухэм зегъэужьыным епха лэжьыгъэхэм.
Къардэн Маритэ.
